Rikors ippreżentat fid-29 ta’ Mejju 2024 – Nuctech Warsaw u Nuctech Netherlands vs Il-Kummissjoni
(Kawża T-284/24)
Lingwa tal-kawża: l-Ingliż
Partijiet
Rikorrenti: Nuctech Warsaw Co. Ltd sp. z o.o. (Varsavja, il-Polonja), Nuctech Netherlands BV (Rotterdam, il-Pajjiżi l-Baxxi) (rappreżentanti: J.-F. Bellis, S. Ross, avukati)
Konvenut: Il-Kummissjoni Ewropea
Talbiet
Ir-rikorrenti jitolbu li l-Qorti Ġenerali jogħġobha:
tannulla d-Deċiżjoni tal-Kummissjoni tas-16 ta’ April 2024 li teħtieġ li impriża li tkun attiva fis-settur tas-sistemi ta’ detezzjoni tat-theddid li tkun soġġetta għall-ispezzjonijiet skont l-Artikolu 14(3) tar-Regolament (UE) 2022/2560 1 tal-Parlament Ewropew u tal-Kunsill tal-14 ta’ Diċembru 2022 dwar sussidji barranin li joħolqu distorsjoni fis-suq intern (fil-kuntest tal-Każ FS.100068 – MARE), flimkien ma’ kull att jew talba sussegwenti mill-Kummissjoni u talbiet mill-azjenda legali, inkluża t-talba għall-informazzjoni dwar data maħżuna fir-Repubblika Popolari taċ-Ċina;
tikkundanna l-Kummissjoni għall-ispejjeż tal-proċedimenti.
Motivi u argumenti prinċipali
Insostenn tar-rikors tagħhom, ir-rikorrenti jinvokaw ħames motivi.
L-ewwel motiv ibbażat fuq il-fatt li d-deċiżjoni tal-ispezzjoni hija illegali sa fejn għandha l-għan li tawtorizza l-Kummissjoni li titlob, taħt theddida tal-penalitajiet, informazzjoni minn entità ta’ Nuctech lokalizzata barra l-UE.
It-tieni motiv ibbażat fuq il-fatt li d-deċiżjoni tal-ispezzjoni hija illegali sa fejn l-osservanza mad-deċiżjoni ġġiegħel lill-impriża tikser il-liġi Ċiniża, inkluża l-liġi kriminali.
It-tielet motiv ibbażat fuq il-fatt li d-deċiżjoni tal-ispezzjoni tikser id-dritt tar-rikorrenti għall-invjolabbiltà tal-istabbilimenti tan-negozju u tal-privatezza (Artikolu 7 tal-Karta tad-Drittijiet Fundamentali tal-Unjoni Ewropea).
Ir-raba’ motiv ibbażat fuq il-fatt li d-deċiżjoni tal-ispezzjoni hija arbitrarja għaliex il-Kummissjoni ma kellhiex biżżejjed indizji biex tissuspetta li r-rikorrenti rċevew sussidji barranin li wasslu għal distorsjoni fis-suq intern.
Il-ħames motiv ibbażat fuq il-fatt li d-deċiżjoni tal-ispezzjoni kisret l-Artikolu 14(3) tar-Regolament (UE) 2022/2560, l-obbligu tal-Kummissjoni ta’ motivazzjoni skont l-Artikolu 296(2) TFUE, u d-dritt tad-difiża tar-rikorrenti.
____________
1     (ĠU 2022, L 330, p. 1).